Duisende stroom na NAMPO – praag.co.za — 20 jaar jonk!
Duisende stroom na NAMPO
Boere en ander belanghebbers in die landboubedryf sal na verwagting verskeie nuwe uitstallings tydens vanjaar se Nampo-oesfees op Bothaville te siene kry.
Die feesterrein van die jaarlikse landbouskou is vergroot en bied nou ook uitstallings oor bewaringslandbou, toerusting en tegnologie.
Cobus van Coller, woordvoerder van die Nampo-oesfees, sê internasionale belangstelling in Nampo neem elke jaar toe. Hy sê hulle verwag vanjaar meer as 700 uitstallers en meer as 70 000 besoekers.
Veral Suid-Amerika en Asië word goed verteenwoordig. Graan SA se NAMPO Oesdag is die grootste landbou-uitstalling in privaatbesit in die suidelike halfrond.
Duisende besoekers word van vanoggend af verwag op Nampopark buite Bothaville vir die 51ste jaarlikse Nampo-oesdag. Die landbou handelskou duur tot Vrydag.
Van Coller sê besoekers kan reeds vooraf hulle kaartjies aanlyn op die internet bekom vir die verskillende dae. Hy sê dit sal help dat mense nie in rye by die hekke hoef te wag vir 'n toegangskaartjie nie.
Nampopark buite Bothaville was die afgelope week 'n miernes van bedrywighede soos uitstallers werskaf om gereed te maak vir dié jaar se Nampo-oesdag.
Die groter uitstallers het reeds verlede week begin om hul groot masjinerie te bring wat hulle vir die besoekers wil wys.
Van Coller sê die nuwe uitbreiding van die uitstalruimte, wat voorheen die suidelike parkeerterrein was, is nou ten volle ontwikkel en die oesdagterrein se uitstalkapasiteit word vanjaar ten volle benut.
Skrywer praagGepubliseer op 16 Mei 2017 Kategorieë Afrikaanse nuus, NuusSleutelwoord boere, landbouskou, NAMPO